KIRJALLINEN KYSYMYS E-1514/02 esittäjä(t): Cristiana Muscardini (UEN) komissiolle. Eläinten laiton kauppa.



Virallinen lehti nro 301 E , 05/12/2002 s. 0166 - 0167



KIRJALLINEN KYSYMYS E-1514/02 esittäjä(t): Cristiana Muscardini (UEN) komissiolle (29. toukokuuta 2002) Aihe: Eläinten laiton kauppa Italialaisissa lehdissä julkaistiin äskettäin ympäristörikoksiin liittyviä rahasummia, joista eläintensuojelujärjestö Lega Anti Vivisezione (LAV) julkaisi äskettäin raportin ja jonka ympäristönsuojelujärjestö Legambiente vahvisti. Summat ovat huomattavan suuria: 2 582 miljoonaa euroa jätteiden käsittelyyn liittyviin rikoksiin, 1 785 miljoonaa euroa laittomaan rakentamiseen, 155 miljoonaa euroa taideteosten laittomaan kauppaan ja 2 825 miljoonaa euroa eläinten laittomaan kauppaan (erityisesti laittomia kilpailuja varten hankittavien taistelukoirien ja puhdasrotuisten koirien laittomaan kauppaan). Lisäksi Vicenzan ja Padovan metsähallinnon viranomaiset ovat takavarikoineet 500 000 Itä-Euroopan maissa tapettua suojeltua eläintä. Onko komissio tietoinen edellä mainituista huolestuttavista tiedoista? Katsooko komissio olevan aiheellista antaa jäsenvaltioiden ja jäsenehdokasvaltioiden hallituksille mahdollisuus teettää poliisivoimillaan tutkimuksia, joiden avulla voidaan selvittää eläinten laittoman kaupan lähteet ja määränpäät? Koska laajentuminen on pian käsillä, mikä on myönteinen asia, katsooko komissio olevan tarpeen painostaa Keski- ja Itä-Euroopan maiden hallituksia, jotta ne antaisivat niiden alueella tapahtuvaa metsästystä ja koirataisteluja sekä niiden nykyisiä säännöksiä koskevia tietoja? Margot Wallströmin komission puolesta antama vastaus (11. heinäkuuta 2002) Komissio on tietoinen rahasummista, jotka LAV-eläintensuojelujärjestö on vastikään julkaissut ja jotka esitetään myös Legambienten julkaisemassa vuotta 2002 käsittelevässä Ecomafia-raportissa. Ne vastaavat Legambienten useissa aikaisemmissa vuosikertomuksissaan esittämiä lukuja. Jäsenvaltioilla ja ehdokasmailla on velvollisuus suorittaa poliisivoimiensa avulla tutkimuksia, joilla selvitetään, mistä laittoman kaupan kohteet ovat peräisin ja mihin ne ovat matkalla. Komission 19. syyskuuta 2001 antaman ehdotuksen pohjalta 13. kesäkuuta 2002 tehdyllä, eurooppalaista pidätysmääräystä ja jäsenvaltioiden välisiä luovuttamismenettelyjä koskevalla neuvoston puitepäätöksellä poistetaan kaksoisrangaistavuuden vaatimus jäsenvaltioiden väliltä ympäristörikosten alalla, jos rikkomuksesta annettava rangaistus pidätysmääräyksen antaneessa jäsenvaltiossa on vähintään kolme vuotta. Yhteisö on huolestunut ympäristörikosten lisääntymisestä ja niiden vaikutuksista. Tällaiset rikokset ovat vakava uhka ympäristölle, ja niihin on sen vuoksi sovellettava tehokkaita, varoittavia ja oikeasuhteisia sekä tarvittaessa rikosoikeudellisia seuraamuksia kaikissa jäsenvaltioissa. Tämän vuoksi komissio antoi 15. maaliskuuta 2001 ehdotuksen direktiiviksi ympäristönsuojelusta rikosoikeudellisin keinoin(1). Ehdotuksen tavoitteena on varmistaa yhteisön ympäristölainsäädännön entistä tehokkaampi soveltaminen määrittelemällä kaikkialla yhteisössä vähimmäismäärä ympäristölainsäädäntöön kohdistuvia rikoksia ja soveltamalla kaikissa jäsenvaltioissa tehokkaita, varoittavia ja oikeasuhteisia seuraamuksia, jotka ovat tarvittaessa luonteeltaan rikosoikeudellisia. Ehdotuksen soveltamisalaan kuuluu erityisesti ympäristölainsäädäntö, joka koskee suojeltujen lajien suojelua. Euroopan parlamentti on antanut ehdotuksesta myönteisen lausunnon täysistunnossaan 9. huhtikuuta 2002. Direktiiviehdotusta voitaisiin tarvittaessa täydentää Euroopan unionista tehdyn sopimuksen VI osastossa määrätyn poliisi- ja rikosoikeudellisissa asioissa tehtävän yhteistyön alalla toteutettavilla toimilla, jotka liittyvät rikosten tutkintaan ja niihin liittyvään syytteeseenpanoon tai oikeudenkäynteihin, kuten Euroopan parlamentti ehdotti 9. huhtikuuta 2002 antamassaan lausunnossa, joka koskee ehdotusta direktiiviksi ympäristönsuojelusta rikosoikeudellisin keinoin. Jos mainittu ehdotus annetaan ennen ehdokasmaiden liittymistä, siitä tulee osa yhteisön säännöstöä, joka uusien jäsenvaltioiden on saatettava osaksi kansallista lainsäädäntöään liittymisen yhteydessä tai direktiivissä säädettyyn määräaikaan mennessä. Komissio aikoo kerätä sekä jäsenvaltioilta että ehdokasmailta entistä luotettavampia tietoja järjestäytyneen ympäristörikollisuuden laajuudesta. Koirataistelujen estäminen kuuluu eläintensuojeluun. Näin ollen se ei kuulu perustamissopimuksen soveltamisalaan vaan sen sijaan jäsenvaltioiden toimivaltaan. (1) Ehdotus Euroopan parlamentin ja neuvoston direktiiviksi ympäristönsuojelusta rikosoikeudellisin keinoin (EYVL C 180 E, 26.6.2001).